ზაინაბ ბინთ ალი

ზაინაბ ბინთ ალი ( დ. 626, მედინა — გ. 682 ან 684, დამასკო) — წინასწარმეტყველ მუჰამედის შვილიშვილი მისი ქალიშვილის ფატიმა ალ-ზაჰრას და მისი სიძის ალი იბნ აბუ ტალიბის ხაზით. მას განსაკუთრებულ პატივს სცემენ შიიტი მუსლიმები, ვინაიდან მუჰამედის ოჯახის წარმომადგენელია. ზაინაბმა მნიშვნელოვანი როლი ითამაშა მუსლიმთა საზოგადოების ინფორმირებაში ქარბალაში მომხდარი მოვლენებისა და წინასწარმეტყველ ჰუსეინ იბნ ალის შვილიშვილის წამების გარემოებების შესახებ.

დაბადების გარემოებები და ოჯახური ცხოვრება
ზაინაბ ბინთ ალი დაიბადა მედინაში ჰიჯრის კალენდრის მიხედვით, მე-6 წელს, მე-5 თვის 5 რიცხვში. ოჯახში მესამე შვილი იყო. ლეგენდის თანახმად, სახელი, რომელიც არაბულად ნიშნავს „მამის მშვენება, “ თავად წინასწარმეტყველმა მუჰამედმა დაარქვა. წინასწარმეტყველისა და ფატიმას გარდაცვალების შემდეგ, ალ-ზაჰრა ცხოვრობდა მამის —ალი იბნ აბუ ტალიბის სახლში. იგი აღიზარდა ძმებთან ჰასანთან და ჰუსეინთან ერთად.

ზაინაბი დაქორწინდა აბდულა იბნ ჯაფარზე ჰიჯრის 18 წელს. წყვილს შეეძინა ხუთი შვილი: ვაჟები — მუჰამედი, ჯაფარი, აუნი და ალი და ქალიშვილი — უმ კულთუმი. შემდგომში მისი ორი ვაჟი — მუჰამედი და აუნი გახდნენ იმამ ჰუსეინ იბნ ალის თანამოაზრეები. ისინი მოკლეს ქარბალის ბრძოლაში.

მიუხედავად იმისა, რომ აბდულა იბნ ჯაფარს ჰქონდა გარკვეული სიმდიდრე, წყვილი მოკრძალებულ ცხოვრებას ეწეოდა და დიდ თანხას ხარჯავდა ქველმოქმედებაში.

ზაინაბი და აშურას მოვლენები
როგორც ცნობილია ისტორიული წყაროებიდან, ზაინაბი ძალიან იყო მიჯაჭვული საკუთარ ძმაზე — იმამ ჰუსეინზე. როდესაც ომაიანთა სახალიფოში იაზიდ იბნ მუავია მოვიდა ხელისუფლებაში, ჰუსეინმა უარი განაცხადა მისთვის ერთგულების ფიცის მიცემაზე დაადანაშაულა რა ისლამის პრინციპებიდან გადახვევაში. იგი გამოეხმაურა იეზიდის მმართველობით უკმაყოფილო ქალაქ ქუფას მცხოვრებთა მოწვევას და მედინა დატოვა. ამ ვითარებაში ზაინაბმა დაარწმუნა ქმარი, რომ ნებართა მიეცა ძმასთან ერთად გამგზავრებულიყო.

10 მუჰარამის წინა დღეს ჰიჯრის 61 წელს (680 წლის 10 ოქტომბერი), იმამ ჰუსეინი, სამოცდათცამეტ მომხრესთან ერთად მოექცა იაზიდის სამოცდაათასიანი არმიის ალყაში ქალაქ ქარბალასთან, რომელიც მდებარეობს თანამედროვე ერაყის ტერიტორიაზე.

ჰადისების მიხედვით, ბრძოლის დაწყებამდე ერთი დღით ადრე, იმამ ჰუსეინმა ნება დართო ყველას, ვინც მზად არ იყო სიკვდილთან შესახვედრად, ღამე დაეტოვებინა ბანაკი. ასევე ცნობილია, რომ ალყაში მოქცეული იმამ ჰუსეინის თანამგზავრები მუჰარამის მე-9 და მე-10 დღეს ძლიერი წყურვილით იტანჯებოდნენ. ბრძოლის დღეს იმამ ჰუსეინის ძმამ, აბულ ფადლ აბასმა სცადა თანამებრძოლებისთვის წყლის მიტანა, მაგრამ მტრებმა მას ხელები მოკვეთეს. საბოლოოდ, ყველა თანამოაზრე და თავად იმამ ჰუსეინი ბრძოლაში დახოცეს. მათ თავები მოკვეთეს, ხოლო ცოლები და ოჯახის წევრები ტყვედ წაიყვანეს ჯერ ქუფაში, შემდეგ — დამასკოში.

ზაინაბი შეესწრო ქარბალის ბრძოლას. აჯანყების დამარცხების შემდეგ ის ასევე ტყვედ გადაიყვანეს თავის ძმისშვილთან, იმამ ჰუსეინის ვაჟთან, იმამ ალი ზეინ ალ-აბიდინთან ერთად, რომელიც ასევე ცნობილია როგორც იმამ ალ-საჯადი. ტყვეებს შორის იყვნენ ასევე ზაინაბის და უმ კულსუმი, ბანუ ჰაშიმის ტომის ქალები, იმამ ჰუსეინის სამი უმცროსი ვაჟი, მისი ქალიშვილები — საკინა (ფატიმა ალ-ქუბრა) და სუკაინა. ტყვეები უუნაგირო აქლემებზე მონებივით შემოსხეს; ქალებს ჰიჯაბები მოხადეს, რაც ისლამური ეთიკის თვალსაზრისით მუსლიმი ქალის მიმართ უდიდეს უპატივცემულობას ნიშნავს. ასევე, გადმოცემის მიხედვით, მცველებს ქარბალაში დაღუპული ჯარისკაცების მოკვეთილი თავები მიჰქონდათ.

თავდაპირველად პატიმრები ქუფაში გადაიყვანეს. უბრალო მოსახლეობას არ ჰქონდა ინფორმაცია წინასწარმეტყველ მუჰამედის შვილიშვილის მკვლელობის შესახებ, რადგან გავრცელებული ცრუ ვერსიის თანახმად, ხალხმა იცოდა, რომ ზოგიერთი აგრესიული ტომი მუსლიმებს ემუქრებოდა, მაგრამ ისინი დაამარცხეს. ამიტომ ტყვეებს მუსიკით და ზეიმით შეხვდნენ. თუმცა, მოგვიანებით, როდესაც ტყვეები ქუჩებში გაიყვანეს, ბევრმა ადამიანმა იცნო ზაინაბი და ერთ-ერთმა ქალმა მას და მის თანმხლებ პირებს თავსაბურავებიც კი მოუტანა. გააცნობიერა, რომ სიმართლე გამჟღავნდა, ზაინაბი საჯაროდ გამოვიდა და ქუფელები იმამ ჰუსეინის ღალატში დაადანაშაულა.

ქარბალაში დატყვევებულები ქუფას საკათედრო ტაძრის მეჩეთთან მდებარე პატარა სახლში განათავსეს, შემდეგ კი, იაზიდის ბრძანებით, ისინი წამებულთა თავებთან ერთად ქარბალას, ბაალბექის, მოსულის და ჰომსის გავლით გადაიყვანეს დამასკოში.

ზაინაბის გამოსვლა იეზიდის სასახლეში
მუსლიმური კალენდრის მე-3 თვის 16 რიცხვში ტყვეები ჩავიდნენ დამასკოში. ამ მოვლენის საპატივსაცემოდ, ხელისუფლებამ კვლავ მოაწყო დღესასწაული ქალაქის ქუჩებში. იმამ ჰუსეინის თავი ოქროს სინზე დადეს იაზიდის სასახლეში. ასეთ ვითარებაში ზაინაბმა წარმოთქვა თავისი ცნობილი სიტყვა, რომლის ტექსტი მოცემულია ისლამისა და მუსლიმური სამყაროს ისტორიის მრავალ ნაშრომში.

ზაინაბის სიტყვებმა იაზიდი ისე გააღიზიანა, რომ უნდოდა ქალის მოკვლის ბრძანება გაეცა, მაგრამ აბდულა იბნ უმარ იბნ ალ-ასმა გადააფიქრებინა და ზაინაბის გამოსვლა მის მწუხარებას და რთული მგზავრობისგან გამოწვეულ დაღლილობას მიაწერა.

სიცოცხლის ბოლო წლები
დამასკოში ზაინაბის სახლში ეწყობოდა იმამ ჰუსეინისადმი მიძღვნილი ხსოვნის საღამოები, რამაც სათავე დაუდო შიიტების სამგლოვიარო ტრადიციას მუჰარამის პირველ დეკადაში და აშურას დღეს.

ცოტა ხნის შემდეგ იაზიდმა ზაინაბი გაგზავნა მედინაში. ზოგიერთი ისტორიული წყაროს მიხედვით, იგი შემდგომში დასახლდა კაიროში, რაც აღწერილია წიგნებში „მაშარიქ ალ-ანვარ“ და „ტაბაქათ აშარანი.“

მშობლიურ ქალაქში დაბრუნების შემდეგ ზაინაბმა კიდევ ოთხი წელი იცოცხლა. ჰიჯრის კალენდრის მიხედვით, იგი გარდაიცვალა 62 წლის მე-7 თვის 15 რიცხვში. ისტორიკოსები ვერ შეთანხმდნენ მისი საფლავის ადგილმდებარეობის შესახებ. ზოგი ამტკიცებს, რომ იგი გარდაიცვალა მედინაში, არსებობს ვერსია, რომ ეს მოხდა ეგვიპტეში, მაგრამ, სავარაუდოდ, ზაინაბის დაკრძალვის ადგილია მისი მავზოლეუმი დამასკოში .